Théophile Delcassé
Store norske leksikon,Historie,Verdens historie og samtidshistorie,Europa,Frankrikes historie
Théophile Delcassé var en fransk politiker. Han var Frankrikes utenriksminister i periodene 1898–1905 og 1914–1915.
I 1889 ble Delcassé valgt inn i deputertkammeret, i 1894 ble han koloniminister og i 1898 ble han utenriksminister. Delcassé arbeidet for en utvikling av det franske koloniriket og opprettelsen av en trippelentente som motvekt mot trippelalliansen. Det var Delcassé som brakte Fashoda-affæren i 1898 ut av verden. Samme år var han megler etter den spansk-amerikanske krig og aktivt med ved ordningen av det kinesiske spørsmål etter bokseroppstanden i 1900. I 1904 ble endelig ententen med Storbritannia opprettet.Under Marokkokrisen i 1905 måtte Delcassé gå av som utenriksminister, fordi de øvrige regjeringsmedlemmene ikke ville risikere en krig med Tyskland (se Algeciras-konferansen.) Fra 1911–1913 var han marineminister, og fra 1913–1914 ambassadør i St. Petersburg for å styrke den fransk-russiske alliansen. Han var utenriksminister igjen fra 1914–1915. Les mer i Store norske leksikon Frankrikes historie under tredje republikk (1871–1940) trippelententen første verdenskrig kolonialisme